CELEX: 32015D1612
Language: et
Date: 2015-09-23 00:00:00
Title: Komisjoni rakendusotsus (EL) 2015/1612, 23. september 2015, millega muudetakse otsust 2008/961/EÜ teatavate kolmanda riigi raamatupidamisstandardite ja rahvusvaheliste finantsaruandlusstandardite kasutamise kohta konsolideeritud raamatupidamisaruannete koostamisel kolmandate riikide väärtpaberiemitentide poolt (teatavaks tehtud numbri C(2015) 6369 all) (EMPs kohaldatav tekst)

25.9.2015   
            
            
               ET
            
            
               Euroopa Liidu Teataja
            
            
               L 249/26
            
         KOMISJONI RAKENDUSOTSUS (EL) 2015/1612,
   23. september 2015,
   millega muudetakse otsust 2008/961/EÜ teatavate kolmanda riigi raamatupidamisstandardite ja rahvusvaheliste finantsaruandlusstandardite kasutamise kohta konsolideeritud raamatupidamisaruannete koostamisel kolmandate riikide väärtpaberiemitentide poolt
   
      
         (teatavaks tehtud numbri C(2015) 6369 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. detsembri 2004. aasta direktiivi 2004/109/EÜ läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele, ning millega muudetakse direktiivi 2001/34/EÜ (1), eriti selle artikli 23 lõiget 4,
   ning arvestades järgmist:
   
               (1)
            
            
               Vastavalt direktiivi 2004/109/EÜ artiklile 23 võib vabastada kolmanda riigi emitendid nõudest koostada konsolideeritud aruanded vastavalt liidus vastu võetud rahvusvahelistele finantsaruandlusstandarditele (IFRS), kui asjaomase kolmanda riigi üldtunnustatud raamatupidamispõhimõtetega on kehtestatud samaväärsed nõuded. Et hinnata, kas kolmanda riigi üldtunnustatud raamatupidamispõhimõtted on samaväärsed vastuvõetud IFRSiga, on komisjoni määruses (EÜ) nr 1569/2007 (2) sätestatud samaväärsuse määratlus ja kolmanda riigi üldtunnustatud raamatupidamispõhimõtete samaväärsuse kindlaksmääramise mehhanism.
            
         
               (2)
            
            
               Oluline on hinnata nende riikide jõupingutusi, kes on võtnud meetmeid oma raamatupidamisstandardite lähendamiseks IFRSile või selle kasutusele võtmiseks. Seepärast tuleks määrust (EÜ) nr 1569/2007 muuta, et pikendada aega, mille jooksul ajutiselt käsitatakse asjaomaseid raamatupidamisstandardeid samaväärsetena IFRSiga, kuni 31. märtsini 2016.
            
         
               (3)
            
            
               Komisjoni otsusega 2008/961/EÜ (3) on ette nähtud, et kolmanda riigi emitendid võivad enne majandusaastaid, mis algavad 1. jaanuaril 2015 või hiljem, koostada oma konsolideeritud majandusaasta aruande ja konsolideeritud poolaasta vahearuande kooskõlas India üldtunnustatud raamatupidamispõhimõtetega.
            
         
               (4)
            
            
               India valitsus ja India Vannutatud Audiitorite Instituut võtsid avalikult kohustuse võtta IFRS kasutusele 31. detsembriks 2011, eesmärgiga viia India üldtunnustatud raamatupidamispõhimõtted kõnealuseks kuupäevaks IFRSiga täielikult kooskõlla. See protsess on veninud. 2014. aasta oktoobris esitas Euroopa Väärtpaberiturujärelevalve (ESMA) komisjonile aruande India üldtunnustatud raamatupidamispõhimõtete samaväärsuse kohta. ESMA märkis selles, et India üldtunnustatud raamatupidamispõhimõtetes tundub esinevat IFRSiga võrreldes mitmeid erinevusi, mis võivad praktikas osutuda oluliseks.
            
         
               (5)
            
            
               2014. aasta märtsis avaldas India Vannutatud Audiitorite Instituut uue tegevuskava India üldtunnustatud raamatupidamispõhimõtete IFRSile lähendamise kohta. 2. jaanuaril 2015 tegi India äriasjade ministeerium teatavaks ajakohastatud tegevuskava, millega rakendada India üldtunnustatud raamatupidamispõhimõtted, mis viiakse kooskõlla IFRSiga. Kõnealuse tegevuskavaga on ette nähtud, et kõik börsil noteeritud äriühingud peavad järgima IFRSiga kooskõlas olevaid India üldtunnustatud raamatupidamispõhimõtteid 1. aprillil 2016 või hiljem algavate arvestusperioodide puhul. Siiski on ebaselge IFRSile vastava aruandlussüsteemi rakendamise ja IFRSi jõustamise ajakava.
            
         
               (6)
            
            
               Seega on asjakohane pikendada üleminekuperioodi kuni 31. märtsini 2016, et kolmanda riigi emitendid saaksid liidus koostada majandusaasta aruanded ja poolaasta vahearuanded vastavalt India üldtunnustatud raamatupidamispõhimõtetele. See lisaaeg peaks olema piisav, et India ametiasutused saaksid viia India üldtunnustatud raamatupidamispõhimõtted IFRSiga vastavusse.
            
         
               (7)
            
            
               Kuna üleminekuperiood, mille jooksul vastavalt otsusele 2008/961/EÜ käsitatakse India üldtunnustatud raamatupidamispõhimõtteid samaväärsetena, lõppes 31. detsembril 2014, tuleks käesolevat otsust õiguskindluse tagamiseks kohaldada alates 1. jaanuarist 2015.
            
         
               (8)
            
            
               Seepärast tuleks otsust 2008/961/EÜ vastavalt muuta.
            
         
               (9)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2008/961/EÜ artikli 1 kolmandas lõigus asendatakse kuupäev 1. jaanuar 2015 kuupäevaga 1. aprill 2016.
   Artikkel 2
   Käesolev otsus on adresseeritud liikmesriikidele.
   Käesolevat otsust kohaldatakse alates 1. jaanuarist 2015.
   
      Brüssel, 23. september 2015
      
         
            Komisjoni nimel
         
         
            komisjoni liige
         
         Jonathan HILL
      
   
   
      (1)  ELT L 390, 31.12.2004, lk 38.
   
      (2)  Komisjoni määrus (EÜ) nr 1569/2007, 21. detsember 2007, millega kehtestatakse kolmandate riikide väärtpaberiemitentide kohaldatavate raamatupidamisstandardite samaväärsuse kindlaksmääramise mehhanism Euroopa Parlamendi ja nõukogu direktiivide 2003/71/EÜ ja 2004/109/EÜ alusel (ELT L 340, 22.12.2007, lk 66).
   
      (3)  Komisjoni otsus 2008/961/EÜ, 12. detsember 2008, teatavate kolmanda riigi raamatupidamisstandardite ja rahvusvaheliste finantsaruandlusstandardite kasutamise kohta konsolideeritud raamatupidamisaruannete koostamisel kolmandate riikide väärtpaberiemitentide poolt (ELT L 340, 19.12.2008, lk 112).